૮૦ના દાયકાની શરૂઆતમાં સોવિયેટ સંઘે અફઘાનિસ્તાન પર ક્રૂરતાપૂર્વક હુમલો કર્યો ત્યારે એક દાયકા કરતાં ઓછા સમયમાં પાકિસ્તાન અને અફઘાનિસ્તાનમાંના મુજાહિદ્દીનોને સમર્થન આપી ગુપ્ત ઑપરેશનો માટે સી.આઇ.એ.ના બજેટ પર ચાર્લી વિલ્સને કેવી રીતે પ્રભાવ પાડ્યો એની વાત આ ફિલ્મમાં વર્ણવવામાં આવી છે. પ્રારંભિક સ્તરે સી.આઇ.એ.નું બજેટ પાંચ મિલ્યન ડૉલરથી વધારીને દસ મિલ્યન ડૉલર કરવામાં આવ્યું હતું અને ત્યાર પછી ઉત્તરોત્તર એ વધારીને ૨૦, ૪૦ અને ત્યાર પછી ૧૦૦ મિલ્યન ડૉલર અને એ પછી તો એ વધતું-વધતું ૨૫૦ અને આખરે ૫૦૦ મિલ્યન ડૉલરથી એક બિલ્યન ડૉલર પર પહોંચી ગયું હતું. આ બધાં નાણાં અફઘાનિસ્તાનના છોકરડાઓ અને સામાન્ય નાગરિકોને શસ્ત્રો ઉપલબ્ધ કરાવવા માટે હતાં, જેથી તેઓ શક્તિશાળી સોવિયેટ સંઘ સામે લડી શકે અને પરાજિત કરી શકે. તેમણે એ કરી પણ બતાવ્યું. તેમણે હાથ દ્વારા ઝીંકાતા બૉમ્બ અને અત્યાધુનિક ગન્સ દ્વારા સેંકડો રશિયન ફાઇટર જેટ વિમાનો અને સંખ્યાબંધ રશિયન ટૅન્કોનો ખુરદો બોલાવી દીધો હતો.